tartuNLP/wikipedia-smugri-20251201 huggingface dataset:
Karmøy

Karmøy on saar Norras Rogalandi maakonnas Haugesundi valla ja Boknafjordeni suudme vahel. See hõlmab suurema osa Karmøy vallast. 
Saare pindala on 176,8 km². Saare pikkus on 30 km ja laius kuni 9 km.
Elanike arv on 29 940 (2001). Elanikkond hakkas alates 1960. aastatest kiiresti kasvama (aastatel 1960–2001 keskmiselt 1,1% aastas (Norras tervikuna 0,6%). Karmøy on Lõuna-Norra suurima elanike arvuga saar. 
Saare lääneosas asub Haugesundi lennujaam. 
Nimi pärineb vanapõhja nimest "Kǫrmt" ("Körmt"; omastav "Karmtar"). Arvatavasti on see tuletatud vanapõhja sõnast "karmr", mis selles seoses võib tähendada 'kaitset mere eest'. Nime lõpuosa tähendab 'saart'.
Rahvusvaheline Dachau Komitee

Rahvusvaheline Dachau Komitee (Comité International de Dachau; CID) on antifašistlik komitee, mis asutati 20. detsembril 1958 Brüsselis. Registreeritud vastavalt Belgia seadustele. 
Tegevuse eesmärgid.
Toetada Dachau ja teiste koonduslaagrite ohvrite mälestuse austamist; kaitsta laagrites kinnipeetud isikute ja nende organisatsioonide õigusi; anda sõjaohvritele ja nende ülalpeetavatele hüvitust; võidelda kõige vastu, mis võiks viia selliste laagrite taassünnile ja nende õuduste kordumisele. 
Täidetud eesmärgid.
Koostöös Baieri (Saksamaa) liiduvalitsusega taastada laager kujul, nagu see leiti 1945. aastal; asutada seal dokumentatsioonikeskus ja muuseum. Korraldab ekskursioone laagrisse ja iga-aastaseid kohtumisi Dachau laagri territooriumil.
Struktuur.
Igal aastal tuleb kokku peaassamblee, mis koosneb ühest delegaadist iga liikmesorganisatsiooni kohta. Administratiivnõukogu on jooksva töö juhtimiseks. Finantseeritakse liikmemaksudest ja annetustest. 
Liikmed.
28 riigi, sealhulgas Albaania, Belgia, Bulgaaria, Horvaatia, Poola, Prantsusmaa, Rumeenia, Saksamaa, Tšehhia, Ungari ja Venemaa rahvuslikud organisatsioonid. 
Peakorter.
Asub Brüsselis, Belgias.
Jakob Prei

Jakob Prei VR I/3 (14. märts 1873 Järve vald, Virumaa – 3. september 1954 Friedrichsrode, Saksamaa) oli Eesti sõjaväelane (kolonel) ja topohüdrograaf, Eesti hüdrograafiateenistuse üks loojaid ja aastail 1919–1934 selle juht.
Kuni 1934. aastani oli ta Läänemere Geodeetilise Komisjoni hääleõiguslik liige.
Tema järgi on nime saanud Veeteede Ameti hüdrograafialaev Jakob Prei.
Urotropiin

Urotropiin ehk heksametüleentetramiin (keemiline valem (CH2)6N4) on heterotsükliline orgaaniline ühend, valge kristalne aine, mis lahustub mõnedes orgaanilistes lahustites ja vees mõõdukalt. Kõrgemal temperatuuril (kuni 280 °C) sublimeerub. Urotropiin annab komplekse halogeenidega, mõnede sooladega, aktiivsete orgaaniliste haliididega jt, näiteks
(CH2)6N4•2HgCl2 või 
[R–CH2–N(CH2)6N3]+X–.
Urotropiini valmistatakse formaldehüüdi ja ammoniaagi ühinemisreaktsioonil.
Urotropiini kasutatakse meditsiinis antibiootikumina. Sõjaväelased, matkajad jt kasutavad välitingimustes tahke kütuse (nn "kuiva piirituse") tablette, mille põhikomponent on urotropiin. See põleb ilma veeldumata, ega anna suitsu ja tuhka.
Urotropiini kasutusala tööstuses on üsna lai: kasutatakse fenool-formaldehüüdvaikude tootmisel, lõhkeainete tootmisel, tekstiilitööstuses, värvide tootmisel, korrosioonitõrjes jm.
Orgaanilises sünteesis kasutatakse urotropiini Duffi reaktsioonis (areenide formüülimine), Sommelet' reaktsioonis (primaarsete bensüül-, allüül- jmt haliidide konversioon aldehüüdideks), Delepine reaktsioonis (primaarsete amiinide saamine alküül-, bensüül jmt haliididest).
Analüütilises keemias leiab urotropiin kasutust hapete neutraliseerimisel, puhverlahuste koostises, ioonide määramisel jne.
Ray Allen

Walter Ray Allen (sündinud 20. juulil 1975 Mercedis California osariigis) on USA endine elukutseline korvpallur, kes mängis korvpalliliigas NBA kokku 18 hooaega ja tuli kahekordseks NBA meistriks. Kaugviskespetsialist Allen tuli USA koondisega 2000. aastal ka olümpiavõitjaks.
Noorpõlv.
Allen mängis noorpõlves korvpalli Hillcresti keskkoolis ja seejärel Connecticuti ülikooli korvpallimeeskonnas.
NBA karjäär.
1996. aastal valis Minnesota Timberwolves Alleni NBA "draft"'ist viiendana, kuid vahetas ta kohe edasi Milwaukee Bucksi. Debüüthooajal keskmiselt 13,4 punkti, 4 lauapalli ja 2,6 resultatiivset söötu mängus kogunud Allen kerkis kiiresti meeskonna põhijõuks, tuues oma teisel hooajal juba 19,5 punkti mängus. Alates hooajast 1999/2000 viskas Allen stabiilselt juba üle 21 punkti mängus.
Keset 2002/03. hooaega vahetati Allen Gary Paytoni vastu Seattle SuperSonicsisse, kus ta tõi viie hooajaga keskmiselt 24,6 punkti, 4,6 lauapalli ja 4,2 korvisöötu mängus.
2007. aasta suvel vahetati Allen Boston Celticsisse, kus ta tuli koos Paul Pierce'i, Kevin Garnetti ja Rajon Rondoga 2008. aastal NBA meistriks, kui finaalis alistati Kobe Bryanti juhitud Los Angeles Lakers 4 : 2.
Karjääri lõpus, aastail 2012–2014 mängis Allen Miami Heati eest ja tuli 2013. aastal teist korda NBA meistriks, kui finaalseeria San Antonio Spursi vastu võideti 4 : 3.
NBA rekord.
Ray Allen tabas karjääri jooksul NBA rekordit tähistavad 2973 kolmepunktiviset. Talle järgnevad Stephen Curry (2606) ja Reggie Miller (2560).
Shawn Marion

Shawn Dwayne Marion (sündinud 7. mail 1978 Waukeganis Illinoisis) on USA endine korvpallur, kes mängis korvpalliliigas NBA kokku 16 hooaega ja tuli 2011. aastal Dallas Mavericksiga ka NBA meistriks.
Karjäär.
Marion valiti 1999. aasta NBA "draft"'is esimese ringi üheksanda valikuna Phoenix Sunsi meeskonda, kus ta mängis esimesed üheksa hooaega. Hüüdnime The Matrix kandnud ääremängija kogus oma debüüthooajal keskmiselt 24,7 minutiga 10,2 punkti ja 6,5 lauapalli mängus. Marioni roll Phoenix Sunsis kasvas iga aastaga ning hooajal 2005/06 veetis ta kindla põhitegijana väljakul juba keskmiselt üle 40 minuti, tuues selle ajaga karjääri parimad 21,8 punkti ja 11,8 lauapalli mängus. Phoenix Sunsi mängijana valiti ta neljal korral NBA tähtede mängule.
Järgmistel hooaegadel hakkas Marioni roll Phoenixis tasapisi vähenema ja ta vahetati 2008. aasta algul esmalt Miami Heati ja aasta hiljem Toronto Raptorsisse. Püsivama kodumeeskonna leidis Marion 2009. aasta suvel, kui sõlmis 5-aastase lepingu Dallas Mavericksiga. Just Dallases mängides võitis Marion 2011. aastal oma ainsa NBA meistritiitli.
Oma viimasel NBA hooajal mängis Marion Cleveland Cavaliersis ning tõi keskmiselt 19,3 minutiga 4,8 punkti ja 3,5 lauapalli mängus. 16 hooajaga 1163 põhihooaja kohtumises kaasa teinud Marioni NBA karjääri keskmisteks näitajateks kujunesid 15,2 punkti ja 8,7 lauapalli mängus.
Peet Ainsaar

Peet Ainsaar (kuni 1936 Peet Anson; 13. november 1905 Tahkuranna vald, Pärnumaa – 5. september 1976 Göteborg) oli 1934 Kuressaare ja 1934–1940 Viljandi vangla direktor.
Õppis 1925–1931 (lõpetas) Tartu Ülikoolis õigusteadust, Eesti Üliõpilaste Seltsi vilistlane. 
Lõpetas 1928. aastal Sõjaväe Ühendatud Õppeasutuste aspirantide kursuse ja ülendati lipnikuks.
Põgenes 1944 Rootsi.
Ta on maetud Göteborgi Kvibergi kalmistule.
Herman Treufeldt

Herman Treufeldt (14. oktoober 1902 Kudina vald, Tartumaa – 16. detsember 1964 Sydney) oli Eesti sõjaväelane (major).
Osales Vabadussõjas, lõpetas 1924 Sõjakooli. Õppis 1925–1929 (lõpetas) Tartu Ülikoolis õigusteadust.
1937–1940 oli Sõjaringkonnakohtu prokuröri abi, 1941 ZEVi ülema abi. 
Põgenes 1944 Saksamaale, 1949 siirdus Austraaliasse.
Georg Krüdener

Georg Krüdener (ka Georg von Krüdener zu Rosenbeck või "Jürgen Krüdener") oli Riia peapiiskopkonna ametnik ja vasall 16. sajandil.
Krüdener sai Turaida stiftifoogtiks, mis oli olulisemaid ametikohti peapiiskopkonnas, juba 1514. aastal ja jäi sellesse ametisse kuni 1534. aastani. Pärast stiftifoogti ametit elas ta Rozula ("Rosenbeck"'i) mõisas (sellest ka tema lisanimi "zu Rosenbeck"). 1520. aastatel pöördus ta luterlusse ja oli Riia koadjuutori Wilhelm von Hohenzollerni olulisemaid toetajaid kuni tolle peapiiskopiks saamiseni 1539. aastal. Hiljem läksid nad aga peamiselt aastarahade maksmise ja valdustega seotud probleemide tõttu omavahel tülli, Wilhelmi kitsidus kaugendas 1540. aastatel temast ka teisi tema teenreid, nagu Meinecke von Schierstedti, Paul von Spandeni ja Christoph Sutrtzi. 
Võimalik, et hilisematel aastatel kaldus Krüdener taas katoliikluse poole, sest 1552. aastal koostas Krüdener testamendi, kus kavatses pärandada suure osa oma varast Riia lähedal asuvale kloostrile.
1556. aastal, koadjuutorivaenuse alguses, oli Krüdener üks peapiiskopkonna ametnikest, kes ordu ja teiste Liivimaa seisustega tülli läinud Wilhelmist lahti ütles. Pärast seda kaob tema nimi ajalooürikutest, tõenäoliselt suri ta varsti pärast seda.
Aleksander Tani

Aleksander Tani (11. aprill 1872 Peterburi – 15. juuni 1942) oli Jõgeva alevivanem 1934. aastal.
Teda karistati Sisekaitseülema otsusega 30-päevase vangistuse või 100-kroonise rahatrahviga, tagandades ta ühtlasi alevivanema kohalt, kuna ta oli 15. märtsil 1934 Rakke alevikus tarvitanud Riigivanema ja riigivõimu esindajate kohta lugupidamatust avaldavaid ütlusi ja ähvardusi.
Ta oli Jõgeva Vabatahtliku Tuletõrje Ühingu esimees aastail 1934–1937 ja Eesti Mineraalvete ja Karastusjookide Töösturite Ühingu abiesimees.
Maetud Siimusti kalmistule.
Thomas Horner

Thomas Horner oli Liivi ordu ametnik 16. sajandi keskel.
Horner on peamiselt tuntud ladinakeelse kroonika "Livoniae historia in compendium ex annalibus contracta" autorina, mis ilmus trükis esimest korda 1551. aastal ja oli eelviimane ordukroonika (viimane oli Johann Renneri "Liivimaa ajalugu"). 
Samal ajal tegutses Horner ordumeistri sekretäri ja saadikuna, ta oli 1557. aastal ka Venemaal käinud saatkonna, mis püüdis Tartu maksu tühistada ja rahu säilitada, liige.
Jaan Järve

Jaan Järve (7. oktoober 1894 Ulila vald, Tartumaa – 14. veebruar 1945 Freudenstadt, Saksamaa) oli Eesti poliitik ja vaimulik.
Lõpetas Tartu Aleksandri Gümnaasiumi. Õppis Tartu Ülikooli usuteaduskonnas 1914–1918 ja 1920–1923. Vahepealsel ajal võttis osa Vabadussõjast. Õppis Berliini Ülikoolis 1922–1923. "Cand. theol." 17. septembrist 1923. Ordineeriti pastoriks 25. detsembril 1923.
Oli 1923–1944 Laiuse Püha Jüri koguduse õpetaja.
Korraldas spontaanse meeleavalduse Pärnu Endla teatri ees 23. veebruaril 1918, mille rõdult loeti ette Eesti iseseisvuse manifest. Oli (rahvaerakondlasena) Asutava Kogu liige, I Riigikogu liige (sealhulgas 4. jaanuar 1923 – 4. märts 1923 riigikogu II abiesimees), IV Riigikogu liige (kristliku rahvaerakondlasena). 1920–1921 oli Postimehe vastutav ja tegevtoimetaja.
Aastal 1944 põgenes Saksamaale, kus Stuttgardi lähedal Freudenstadti linnas hukkus pommitamisel.
Bobbysocks

Bobbysocks oli norra popansambel. Bobbysocksi liikmed olid norralanna Hanne Krogh ja Rootsis sündinud norralanna Elisabeth Andreassen. Nad võitsid 1985. aasta Eurovisiooni lauluvõistluse lauluga "La Det Swinge".
Bobbysocks pälvis 1985. aastal Peer Gynti auhinna, mida annab välja Storting (Norra parlament).
Ansambel läks laiali 1988. aastal, kuid Hanne ja Elisabeth esinevad endiselt koos laval.
Eesti ohvitseride ülendamine 24. veebruaril 1932

Vabariigi Valitsus oma otsusega 19. veebruarist 1932 ülendas järgmised Eesti ohvitserid, arvates 24. veebruarist 1932:
Kolonelid kindralmajoriteks, vanusega 24. veebruarist 1932:
Majorid kolonelleitnantideks, vanusega 24. veebruarist 1932:
Kaptenid majoriteks, vanusega 24. veebruarist 1932:
Leitnandid kapteniteks, vanusega 24. veebruarist 1932:
Nooremleitnandid leitnantideks:
Leitnandid vanemleitnantideks:
Sanitaarkapten sanitaarmajoriks:
Sanitaarleitnandid sanitaarkapteniteks:
Farm. major farm. kolonelleitnandiks:
Farm. leitnant farm. kapteniks:
Kaitseliidus:
Leitnandid kapteniteks:
Piirivalves:
Kapten majoriks:
Leitnandid kapteniteks:
Cory Doctorow

Cory Efram Doctorow (sündinud 17. juulil 1971 Torontos) on Kanada-Briti ulmekirjanik, digiõiguslane, blogija, õppejõud ja ajakirjanik.
Ta toetab autoriõiguse seaduste ajakohastamist ning teeb oma teoseid kättesaadavaks Creative Commonsi litsentside all. Ta on ühendriikide digiõiguste eestkosteühingu Electronic Frontier Foundation poliitikanõunik, MIT meediauuringute labori teadur, arvutiteaduse külalisprofessor ühendkuningriigi Open Universitys ja peab vanamoodsat lingiblogi aadressil Pluralistic.net.
Doctorow oli 2024. aasta Prima Vista kirjandusfestivali üks peaesinejatest, pidades Tartus avalikud ettekanded Interneti ja netiplatvormide allakäigust ("enshittification") ning arvutusvahendite enda kätte haaramisest.
Ta huvialaks autorina on Internet ja metaversumi seadused ning ta nii fiktsionaalsed kui esseistlikud teosed räägivad kaasaja valupunktidest paralleelselt teaduse, teadusulme ja vandenõuteooriate vaatenurgast, käsitletavad teemad ulatuvad popkultuurist, päikesepungist ja kliimakriisist kuni monopolide ja finantskuritegudeni. Tema 2023. aasta mitte-ilukirjanduslik teos "The Internet Con: How to Seize the Means of Computation" õpetab digikodanikena tehnoloogiahiidude kuritarvitustele vastu astuma.
Tõdva vald

Tõdva vald oli vald Harju maakonnas aastail 1939–1950.
Tõdva vald moodustati 1939. aasta vallareformiga senise Kurna valla, Nabala valla, Tuhala valla, Nabala ja Rae valdade vahel asunud, Kohila valla ja Saku valla maa-aladest. 
Tõdva vald moodustati maa-aladest: a) senise Kurna valla maa-alast; b) senise Nabala valla maa-alast; c) senise Tuhala valla Raudsepa nr. A-32 ja Sagari nr. A-33 talude ja seniste Nabala ja Rae valdade vahel asuvate lahus-heinamaatükkide maa-aladest; d) senise Kohila valla Kirdalu asunduse maa-alast; e) senise Saku valla maa-alast, välja arvatud Julienhof, Linsi, Kasemetsa, Männimäe nr. A-54, Tariku nr. A-55 ja Murumäe talude, maatüki nr. A-74 ja Saku metsandiku kvartaalide nr. 4–7 maa-alad.
1939. aastal oli vallas 3236 elanikku, territooriumi suurus oli 21 014,48 ha.
1939. aastal kuulusid Tõdva valla koosseisu: Järve, Lehmja, Peetri, Kurna-Mõisaküla, Saire, Vaela, Vene, Lehtse, Padi, Mäe, Luige ja Kurna-Nõmme külad, Mõigu asundus ja Lehmja asundus, Liiva alevik ja Kurna mõis, Kajamaa, Tõdva, Saku-Nõmme, Kiisa, Saku-Mõisaküla ja Kirdalu külad, Saku alevik, Metsnurga, Sõgula, Nabala-Mõisaküla, Sõmeru, Siberi, Püsso, Kurevere, Ärusta, Nabala-Nõmme, Sookaera-Metsnurga, Sookaera, Paekna, Nabala-Pealtjõe ja Nabala-Altjõe külad.
Esimene vallavanem oli Rudolf Marmor, kes valiti tagasi 10. jaanuaril 1940.
Vald kuulus Riigivolikogu 18. valimisringkonda, kust valiti Kustav Kurg.
Vabariigi Valitsuse otsusega 27. veebruarist 1940 eraldati Tõdva vallast ja liideti Tallinna linnaga arvates 10. aprillist 1940 Kurna metsa ja Liiva kalmistu maa-ala, Risti-Liiva aleviku ehituskrundid ja raudteealune maa-ala, Saku mõisa järele oleva mõisamaakoha osa ning Mõigu mõisa järele olevate talumaade Ülemiste järve äärsed osad. See oli eelviimane Eesti Vabariigis toimunud vallapiiride muutus.
Külanõukogude moodustamine ja valla likvideerimine.
8. augustil 1945 moodustati Eesti NSV Ülemnõukogu Presiidiumi seadlusega vallas Kurna külanõukogu, Nabala külanõukogu ja Saku külanõukogu. 
30. aprillil 1947 eraldati Kiisa küla Saku külanõukogust ja liideti Kohila valla Kurtna külanõukoguga.
26. septembril 1950 arvati vald Harju rajooni koosseisu.
Leonhard Teder

Leonhard Teder (22. detsember 1906 Tartu – 6. september 1964 Brantford, Kanada) oli Eesti sõjaväelane (kapten), Vabariigi Presidendi noorem käsundusohvitser.
Õppis 1928–1941 Tartu Ülikoolis õigusteadust. Akadeemiliselt oli ta Korporatsioon Vironia liige.
Isiklikku.
10. detsembril 1938 abiellus ta Tallinna Kaarli kirikus Kaarel Eenpalu tütre Helmi Eenpaluga.
Will Vandom

Will Vandom (Wilhelmina Vandom) on väljamõeldud koomiksitegelane. 
Ta on 15-aastane Heaterfieldi tüdruk. Ta on sündinud 19.jaanuaril Faddenhillsis. Sealt kolis ta Heaterfieldi, kus ta hakkas seal koolis käima. Tolles linnas sai ta sõpradeks Irma Lair'iga, Taranee Cook'iga, Cornelia Hale'iga ja Hay Lin'iga. Nendest moodustub W.I.T.C.H. ' kamp. Neil on fantastilised võimed. Willi omaduseks on elektroonika; sellega seoses saab ta rääkida elektroonikaga ja vaenlasi elektriga kõrvetada. Veel on tema kätes Kandrakari süda ja tema abil saavad kõik nõiaks muutuda.
Tal on lühikesed punased juuksed. Nõia küstuumis on tal lühike lilla pluus millel on alt laiad varukad. Seal on veel lillad pikad saapad, lühike ja liibuv tumeroheline seelik ning sianise ja helerohelisega sukapüksid. Tal on ka tiivad, aga lennata saab tiibadega ainult Hay Lin, sest tema elemendiks on õhk. Willile meeldib sõita rattaga ja kanda oma roosat kotti. Tema lemmik loom on konn ja tal on väga palju konna-asju. Ta käib Corneliaga ühes klassis ja nad on aasta vanemas klassis, kui Taranee, Irma ja Hay Lin.
14. Relvagrenaderide SS-Diviis (Galiitsia 1.)

14. Relvagrenaderide SS-Diviis (Galiitsia 1.) (saksa "14. Waffen-Grenadier-Division der SS (Galizische Nr. 1)") oli peamiselt lääne-ukrainlastest moodustatud Relva-SS koosseisu kuuluv jalaväediviis.
Ajalugu.
SS-diviis Galiitsia moodustati Teise maailmasõja ajal kevadel 1943 sakslaste poolt „mitte-aaria" vabatahtlikest ning see osales juba alates sügisest partisanidevastastes operatsioonides üle Euroopa. Värbamine Galiitsia kindralkubermangus algas 28. aprillil 1943. aastal, 14 000 meest asusid teenima diviisi 4–8. rügementidesse. 
1944. aasta juuli keskel peeti Nõukogude vägedega maha raske Brodõ lahing, kus diviis peaaegu purustati ja 14 000 mehest murdis kotist välja kõigest 3000 meest. Seejärel formeeriti see ümber, diviis sai uue nime – 14. SS-grenaderidiviis ning saadeti Slovakkiasse ja Sloveeniasse võitluseks partisanidega. 1945. aasta jaanuarist aga suunati diviis võitlusse Jugoslaaviasse partisanide vastu.
17. märtsil 1945 asutasid Ukraina emigrandid Ukraina Rahvuskomitee.
14. aprillil erldas Saksamaa diviisi Relva-SS-ist. Pärast seda nimetati üksus ümber Ukraina Rahvusarmee 1. Ukraina Diviisiks. Üksus andis end 8. kuni 11. maini 1945 brittidele ja ameeriklastele vangi.
Karl Malone

Karl Anthony Malone (sündinud 24. juulil 1963) on USA endine korvpallur, keda peetakse NBA ajaloo üheks parimaks suureks ääremängijaks.
Mängijakarjäär.
1985. aasta NBA "draft"'ist 13. valikuna Utah Jazzi meeskonda valitud Malone mängis seal koguni 18 hooaega, moodustades mängujuhi John Stocktoniga võimsa tandemi. 1997. ja 1999. aasta NBA põhihooaja kõige väärtuslikuma mängija auhinna (MVP) pälvinud Malone valiti 14 korda tähtede mängule ning tema NBA karjääri jooksul visatud 36 928 punktist on suutnud enamat vaid legendaarne Kareem Abdul-Jabbar.
Kõigil 19 hooajal väljalangemismängudele jõudnud Malone mängis küll 1997. ja 1998. aastal finaalis, kuid Utah Jazz pidi mõlemal korral tunnistama Michael Jordani ja Chicago Bullsi paremust. Oma viimaseks hooajaks Los Angeles Lakersiga liitunud Malone ei võitnud ihaldatud tiitlit ka 2004. aastal, kuna Lakers kaotas finaalseeria Detroit Pistonsile. Malone'i pika karjääri keskmisteks näitajateks kujunesid 25 punkti ja 10,1 lauapalli mängus.
USA korvpallikoondise liikmena on Malone tulnud kaks korda olümpiavõitjaks – 1992. aastal Barcelonas ja 1996. aastal Atlantas.
Isiklikku.
Malone'il on kolme eri naisega kokku seitse last: neli tütart ja kolm poega.
Paul Pierce

Paul Anthony Pierce (sündinud 13. oktoobril 1977) on USA endine elukutseline korvpallur, kes mängis korvpalliliigas NBA kokku 19 hooaega, neist suurema osa (15 hooaega) Boston Celticsis, kellega tuli 2008. aastal ka NBA meistriks.
Karjäär.
Ülikoolikorvpalli Kansase ülikoolis mänginud Pierce pääses 1998. aasta NBA "draft"'i esimese ringi kümnenda valikuna Boston Celticsisse, kellele tõi kohe esimesel hooajal keskmiselt 16,5 punkti, 6,4 lauapalli ja 2,4 resultatiivset söötu mängus. Teisel, 1999/2000. hooajal kerkis Pierce'i keskmine punktisaak 19,5 ja kolmandal hooajal juba 25,3 punktini mängus. Statistiliselt kujunes Pierce'i parimaks hooaeg 2005/06, mil ta tõi keskmiselt 39 minutiga 26,8 punkti, 6,7 lauapalli ja 4,7 tulemuslikku söötu mängus. 
Hooaja 2007/08 eel liitusid Celticsiga Kevin Garnett ja Ray Allen ning staarmängijatest moodustunud kolmik vedas Bostoni kohe 2008. aastal ka NBA meistriks. Idakonverentsi poolfinaalis viskas Pierce Cleveland Cavaliersi vastu seeria otsustavas mängus 41 punkti ja aitas oma legendaarse esitusega Celticsi NBA finaali, kus ootas favoriit Los Angeles Lakers. Lakers alistati 4 : 2 ning seerias keskmiselt 22 punkti toonud Pierce kuulutati 2008. aasta finaali kõige väärtuslikumaks mängijaks (MVP).
2010. aastal pääses Boston Celticsi suur kolmik Pierce, Garnett ja Allen teist korda NBA finaali, kus mindi taas vastamisi Los Angeles Lakersiga, kes võttis Kobe Bryanti ja Pau Gasoli juhtimisel mängudega 4 : 3 revanši.
2013. aasta suvel vahetati 15 hooaega Bostonit esindanud Pierce Brooklyn Netsi, kus ta viskas hooajal 2013/14 keskmiselt 13,5 punkti mängus. Juba järgmise aasta suvel allkirjastas Pierce lepingu Washington Wizardsiga, visates uues klubis hooajal 2014/15 keskmiselt 11,9 punkti mängus.
2015. aasta suvel siirdus Pierce Los Angeles Clippersi ridadesse, kus taandus aga pingilt sekkuva rollimängija rolli, tuues oma NBA karjääri viimasel, 2016/17. hooajal 11 minutiga keskmiselt 3,2 punkti mängus. 19 hooajaga 1343 põhihooaja kohtumises kokku 26 397 punkti visanud Pierce'i karjääri keskmisteks jäid 19,7 punkti, 5,6 lauapalli ja 3,5 resultatiivset söötu mängus.
Pablo Giacopelli

Pablo Giacopelli (sündinud 1972) on Suurbritannia kodakondsusega Argentina (teistel andmetel Peruu) päritolu tennisetreener.
2008. aasta veebruarist kuni oktoobrini oli ta Kaia Kanepi treener.
Giacopelli on õppinud spordipsühholoogiat ("quantum degree" 2004). Ta ise ei ole profitennist mänginud.
Pablo Giacopelli alustas tennisetreenerina tööd 1990. aastal. Aastatel 1998–2005 vastutas ta lisaks treeneritööle spordiklubis kõikide tasemete tennisetreeninguprogrammide eest, pöörates muu hulgas tähelepanu sellele, et tenniseõpinguid alustataks võimalikult vara – tema juhtimisel suurendati näiteks alla kolmeaastaste õpilaste hulka klubis 45 lapselt 310 lapsele.
Hiljem on ta juhendanud järgmisi tipptennisiste:
Latrell Sprewell

Latrell Fontaine Sprewell (sündinud 8. septembril 1970) on USA endine elukutseline korvpallur, kes mängis korvpalliliigas NBA kokku 13 hooaega.
NBA karjäär.
1992. aasta "draft"'i 24. valikuna NBA-sse pääsenud Sprewell veetis esimesed kuus aastat Golden State Warriorsi ridades, tuues oma karjääri parimal, 1996/97. hooajal keskmiselt 24,2 punkti ja 6,3 resultatiivset söötu mängus. 1997. aasta 1. detsembril sattus Sprewell treeningul füüsilisse konflikti peatreeneri P. J. Carlesimoga ja teenis karistuseks 68-mängulise keelu, misjärel vahetati ta New York Knicksi.
Esimesel hooajal uues klubis aitas Sprewell napilt väljalangemismängudele jõudnud Knicksi 1999. aasta NBA finaali, kus kaotati mängudega 1 : 4 San Antonio Spursile. Finaalseerias viskas Sprewell meeskonna parimana 26 punkti mängus. Pealinnaklubi eest kokku viis hooaega mänginud Sprewell vahetati 2003. aastal edasi Minnesota Timberwolvesi.
Minnesotas veedetud kahe hooaja kõrghetk saabus 2004. aastal, kui Timberwolves jõudis NBA läänekonverentsi finaali, kus kaotati 2 : 4 Los Angeles Lakersile. Sprewelli arvele jäi 18 väljalangemismänguga keskmiselt 19,8 punkti, 4,4 lauapalli ja 4 tulemuslikku söötu. 
Sama aasta oktoobris pakkus Timberwolves Sprewellile kolmeaastast lepingupikendust väärtusega 21 miljonit dollarit, kuid 2003/04. hooaja eest 13,5 miljonit ja 2004/05. hooaja eest 14,6 miljonit teeniv Sprewell pidas pakkumist solvavaks ja lausus avalikult: "Mul on vaja pere toita." Kuigi järgmistel aastatel oli mitu klubi Sprewelli palkamisest huvitatud, ei võtnud ta ühtegi pakkumist vastu ja 2004/05. hooaeg jäi tagamängija viimaseks.
Karjääri jooksul 913 NBA kohtumist kaasa teinud Sprewell tõi keskmiselt 18,3 punkti, 4,1 lauapalli ja 4 resultatiivset söötu mängus.
Kõõl

Kõõl on kõverjoone (sh ringjoone) või kõverpinna kaht punkti ühendav lõik. Pikim kõõl on ringjoone diameeter.
Silver Sepp

Silver Sepp (sündinud 29. septembril 1982 Pärnumaal Treimani külas) on eesti muusik, fantaasiapillimängija. 
Ta on musitseerinud ansamblites Svjata Vatra ja Bombillaz ning on ansambli Ro:toro löökpillimängija, kus mängib kausipille.
Haridus.
Silver Sepp on õppinud Metsapoole Põhikoolis (1989–1998) ja Häädemeeste Keskkoolis (1998–2001).
Ta on õppinud Häädemeeste Muusikakoolis klarnetit (1992–1998), Tartu Ülikooli Viljandi kultuuriakadeemias "pop-jazz"-laulu (2001–2006) ja Norra Telemargi Ülikooli Raulandi Kolledži traditsiooniliste kunstide magistriõppes (2006–2010).
Fantaasiapillid.
Silver Sepp on tähelepanu pälvinud omanäoliste isetehtud fantaasiapillidega, mis on sageli meisterdatud taaskasutatud materjalidest. 
Muu hulgas on Silver Sepp loonud vanast võrguhargist naelapilli, mänginud kanalisatsioonitorudel, jalgratta esirattal ning kuuest pesukausist ja 20 liitrist veest tehtud vesitrummidel.
Isiklikku.
Varasema elukaaslase Cätlin Jaagoga on tal tütar Emma (sündinud 2005).
Ta on 2011. aasta sügisest abielus luuletaja Kristiina Ehiniga. Neil on ühine tütar Luike (2016) ja poeg Hannes (2007).
Viktor Berthold

Viktor Berthold (läti keeles Viktors Bertholds; 16. jaanuar 1921 Vaid – 28. veebruar 2009) oli üks viimaseid liivi keele emakeelena kõnelejaid.
Bassas da India

Bassas da India (India riff) on atoll Mosambiigi väina lõunaosas. Moodustab koos 110 km kaugusel kagus asuva Europa saarega ühtse majandusvööndi.
Pindala on 20 ha. Atoll ulatub merepinnale kümne saarena. Saared on taimestikuta, kivised ja madalad, kõrgus kuni 3 m. Kuuluvad Prantsusmaale.
Libertas Eesti Erakond

Libertas Eesti Erakond oli Eesti erakond, 1994–2001 eksisteerinud Eesti Sinise Erakonna ja 2001–2009 eksisteerinud erakonna Demokraadid – Eesti Demokraatlik Partei õigusjärglane.
Libertas Eesti Erakond asutati Eesti Demokraatliku Partei põhikirja muutmisel 4. veebruaril 2009 ja vastav muudatus registreeriti äriregistris sama aasta 2. märtsil. Erakonna esimeheks jäi senine Eesti Demokraatliku Partei esimees Jaan Laas.
Erakond kuulus üleeuroopalisse poliitilisesse liikumisse Libertas.
2009. aasta Euroopa Parlamendi valimistel osales Libertas Eesti Erakond kuueliikmelise nimekirjaga, kogus 0,6% häältest (2206 häält) ega saanud ühtegi mandaati.
Seisuga 1. jaanuar 2010 oli erakonnal 1009 liiget. 
12. juulil 2010 toimunud kongressil otsustati erakonna tegevus lõpetada.
Novaja Gazeta

 
Novaja Gazeta (Новая газета) on Venemaa ajaleht.
Ajaleht hakkas ilmuma 1993. aastal. 2009. aasta jaanuarist saadik ilmub kolm korda nädalas.
Väljaanne on tuntud kriitilise suhtumise poolest võimudesse. Võimud omakorda osutavad vastuseks Lääne kriitikale ajakirjandusvabaduse puudumise kohta Venemaal Novaja Gazetale kui tõendile vastupidisest.
Rida ajalehe kaastöölisi on aastate jooksul tapetud või surnud kahtlastel asjaoludel, oletatavasti seoses nende ajakirjandusliku tegevusega. Nende seas on Anna Politkovskaja, Juri Štšekotšihhin, Anastassija Baburova ja Igor Domnikov.
Ajalehe aktsiate kontrollpakk kuulub lehe töötajatele, 49% aktsiatest jaguneb Aleksandr Lebedevi (39%) ja Mihhail Gorbatšovi (10%) vahel.
Ajalehe peatoimetaja oli 22 aastat Dmitri Muratov, kaastööd on teinud Julija Latõnina, Pavel Felgenhauer, Juri Rost, Dmitri Bõkov, Orhan Džemal jt.
Peatoimetaja valimised.
Iga kahe aasta tagant valivad Novaja Gazeta toimetuse liikmed ajalehele peatoimetaja. 2017. aasta novembris teatas senine peatoimetaja Dmitri Muratov, et ta enda kandidatuuri üles ei sea. 
17. novembril 2017 valisid töötajad uueks peatoimetajaks senise Novaja Gazeta peadirektori, 64-aastase Sergei Kožeurovi (teised kandidaadid olid osakonnajuhataja Kirill Martõnov ja tegevtoimetaja Aleksei Poluhhin). 
15. novembril 2019 valiti peatoimetajaks uuesti Dmitri Muratov.
Høyre

Høyre ('parempoolsed', norra lühend H, ametlik ingliskeelne nimi "Conservative Party of Norway" ('Norra Konservatiivne Partei')) on konservatiivne Norra partei. 
See on Norra vanuselt teine erakond, asutatud 1884. 
Esimees on 2004. aastast endine kommunaalminister Erna Solberg. 
Parteil on 67 000 registreeritud liiget ja 600 kohalikku parteiorganisatsiooni. Aktiivselt osaleb erakonna töös umbes 15 000 liiget.
Høyre 1922. aastal asutatud noorteorganisatsiooni nimi on Unge Høyre (Noored Parempoolsed). Seda juhib Henrik Asheim.
Høyre on Euroopa Rahvapartei assotsieerunud liige ja Rahvusvahelise Demokraatide Liidu täisliige.
Ajalugu ja poliitiline platvorm.
Høyre sai alguse 1884. Selle esimene juht oli Emil Stang. Juba asutamisest alates on Høyre alati olnud suuremate Norra parteide hulgas. Aastaid oli tegemist suurima mittesotsialistliku erakonnaga Norras, mis kuulus mitmete valitsuste koosseisu. 2005. aasta valimistel oli Høyre aga erakordselt edutu, saades kõigest 14,1% häältest. Arvamusküsitlused ning 2007. aasta kohalike valimiste tulemused näitavad siiski, et Høyre kogub taas populaarsust. Høyrel on Norra parlamendis Stortingis Norra Töölispartei ja Progressipartei järel suuruselt kolmas fraktsioon. Partei toetab liberaalset turumajanduspoliitikat, sealhulgas maksude alandamist ja valitsuse vähest sekkumist majandusse, kuid hoiab Progressiparteist sotsiaalsemat joont, rõhutades heaoluriigi olulisust.
Hoolimata erakonna paremtsentristlikust suunitlusest, on Høyre sotsiaalpoliitilised seisukohad küllaltki liberaalsed, näiteks toetatakse samasoolistele paaridele abiellumise ja laste adopteerimise võimaldamist. Samuti on Høyre ainuke Norra partei, mis pooldab ametlikult Norra ühinemist Euroopa Liiduga.
Karmøy vald

Karmøy vald on vald Norras Rogalandi maakonnas. See asub Haugesundi vallast lõunas ja edelas. Ta hõlmab Karmøy saare ja mõned väikesaared sellest mere pool (sealhulgas Føyno ehk Feøy), Karmsundeti ja Førdesfjordeni vahel asetseva poolsaare mandril ning Foseni ja mõned väiksemad saared poolsaarest lõuna pool.
Nimi.
Vanapõhjakeelne kuju oli "Körmt". Arvatavasti on see tuletatud sõnast "karmr", mis selles seoses võib tähendada 'kaitse mere eest'. Nime lõpuosa tähendab 'saar' ja oli lisatud hiljem.
Haldusajalugu.
Karmøy vald loodi 1. jaanuaril 1965, kui liideti Koperviki ja Skudeneshavni alev, Skudenesi, Stangalandi ja Åkra vald ning suurem osa Torvastadi ja Avaldsnesi vallast.
Sümboolika.
Valla vapp kinnitati 18. aprillil 1975. Punasel kilbil on kujutatud hõbedane romb ja rist. Romb sümboliseerib Karmøy nime, sest saar kaitseb maismaad. Rist sümboliseerib Avaldsnesi kirikut, mis oli keskajal kuninglik kabel.
Aremarki vapp

Aremarki valla vapp on Norra Østfoldi maakonna Aremarki valla vapp.
Vapp kinnitati 7. novembril 1986.
Vapil on kaks sinist põtra hõbedasel kilbil.
Vapp viitab valla metsarikkusele ja põtrade rohkusele.
Jüri Estam

Jüri Estam (sündinud Jüri Heldur Estam 18. juulil 1951 Osnabrückis) on Eesti ettevõtja ja ajakirjanik, endine poliitik.
Estam on õppinud ajakirjandust (peamiselt raadio ja televisiooni suunitlusega), rahvusvahelisi suhteid, politoloogiat, majandust ja ettevõtlust Ameerika Ühendriikide Marylandi ja teistes ülikoolides.
Aastatel 1971–1975 oli ta Ameerika Ühendriikide maaväe eriüksuses (nn roheliste barettide) allohvitser.
Ajakirjandus ja kommunikatsioon.
Aastatel 1979–1989 oli Estam Vabadusraadio – Raadio Vaba Euroopa eesti toimetuse liige Münchenis, seejärel sama organisatsiooni Skandinaavia korrespondent, nii eestikeelse osakonna kui ka ingliskeelse RFE-RL uudiste toimetuse kirjasaatja. Sel ajal oli ta enam kui 2000 reportaaži ja kommentaari, lisaks paljude intervjuude autor. Peale selle oli ta kolmapäevase VR-RVE eestikeelse pooltunni saatejuht, mille raames keskenduti inimõiguste rikkumistele NSV Liidus ja okupeeritud Baltimaades, Eesti vastupanuliikumise teadete vahendamisele ("Lisandusi mõtete ja uudiste vabale levikule Eestis" tutvustamine) jms ning teabele Nõukogude-Afganistani sõja kohta 1980. aastatel.
Aastatel 1991–1992 oli ta ingliskeelse ajalehelisa Estonian Life toimetaja Tallinnas, 1992–1994 Eesti Televisiooni saatejuht, poliitikakommentaator ja dokumentaalfilmide autor, 1995–1996 Kuku Raadio direktor, 1996–1999 ajakirjanik, suhtekorraldaja ja tõlkija.
Tal on oma ettevõte, mis osutab konsultatsiooniteenuseid strateegilise kommunikatsiooni valdkonnas, sageli filmitegijatele. Ta loeb filmitekste sisse nii inglise kui ka eesti keeles.
Poliitiline ja ühiskondlik tegevus.
Estam aitas moodustada Rootsis kolm Kodanike Komiteed: Stockholmis, Göteborgis ja Lõuna-Rootsis.
Estam kuulus aastatel 1989–1991 ERSP-sse. 1990–1992 oli ta Eesti Kongressi ja selle juhtorgani Eesti Komitee liige, esindades Rakvere valijaid. Ta oli Eesti Komitee kaitsetoimkonna liige.
1990. aastate alguses juhtis ta mittetulundusühingut Dekoloniseerimise Algatuskeskus.
Aastatel 1996–1999 oli ta Eesti Õigusjärgsete Omanike Liidu esimees,
Estam on Eesti Inimõiguste Instituudi liige.
Estam valiti Libertas Eesti Erakonna 2009. aasta Euroopa Parlamendi valimiste kandidaatide nimekirja esinumbriks. Erakond ei pääsenud europarlamenti. Estam lahkus erakonnast Libertas Eesti 12. novembril 2009. Pärast seda ei kuulu ta ühtegi erakonda.
Isiklikku.
Jüri Estam on Heldia Estami poeg. Tema elukaaslane on Epp Kiviaed.
Lee Cheol-ha

Lee Cheol-ha (korea 이철하, sündinud 12. septembril 1970) on Lõuna-Korea filmilavastaja.
Piret Ilves

Piret Ilves (sündinud 30. detsembril 1983) on eesti moekunstnik.
Elulugu.
Ta lõpetas 2003. aastal Tallinna Reaalkooli, omandas 2007. aastal moekunstnik-disaineri erialal bakalaureusekraadi ning 2025. aastal magistrikraadi Tallinna Ülikooli Humanitaarteaduste instituudis.
Ilves on alates 2009. aastast omanimelise rõivabrändi omanik. Ta on tuntud minimalistliku käekirja poolest, riided toodetakse vaid naturaalsetest kangastest professionaalsete rätsepate käe all. 2018. aastast ta enam hooajaliselt kollektsioone ei tooda, iga valmiv rõivamudel on hooaegade- ning trendideülene. Ta tegeleb ka teadliku tekstiilitarbimise edendamisega ja tutvustab #KapisAinultLemmikud riietumise stiili.
Ilves on Eesti Moedisaini Liidu ja Estonian Fashion Brand Associationi liige, ta on liitunud karusnahavaba liikumisega Fur Free Retailer.
Läänemeresoomlased

Läänemeresoomlased (ka läänemeresoome rahvad, läänemeresoome hõimud) on läänemeresoome keeli kõnelev ajalooline rahvuste rühm Põhja-Euroopas. Läänemeresoomlaste põlised elupaigad on Läänemere ümbruses, peamiselt Eestis, Ingerimaal, Karjalas ja Soomes.
Eesti teadlased jagavad tänapäeva läänemeresoomlased järgmiselt:
Soomlased lisavad kaheksanda rahvana lüüdilased ehk lüüdikud.
Neile lisanduvad väiksemad paikkondlikud rühmad, nagu võrokesed, livvikod, kainulased, hämelased, savolased ja teised. Läänemeresoomlasteks võib pidada Ilmjärve (Ilmeni) praeguseks venestunud tšuude. Pihkva tšuudidest on alles vaid seto rahvas. Lahtiseks jääb venestunud merja rahva läänemeresoomlaste hõimu kuuluvuse küsimus.
Läänemeresoome keeled kuuluvad soome-ugri keelterühma ja pärinevad algläänemeresoome keelest, mis jõudis praegustele aladele kas lõuna või kagu poole jäävast piirkonnast (Viitso 2011).
Esialgu jagunesid (Kallio 2006, 2007) algläänemeresoomlased sisemaa- (tšuudi-lõunaeesti) ja rannahõimudeks, rannahõimud jagunesid omakorda lõuna- (liivi) ja põhjahõimudeks (põhjaeesti, vadja, vepsa, karjala ja läänesoome).
Üksikute rahvarühmade paisumine, hääbumine, ränded, looduslikud olud, erinevad kontaktid, liitumised ja segunemised kujundasid ajapikku tänase pildi. Killustumine algas kõige varem 2500 aastat tagasi (500 eKr), uute ühtsete rahvuste kujunemine (soomlased, eestlased) algas väiksemate rahvusrühmade liitumisega teise aastatuhande lõpusajandeil (Kallio 2006, 2007).
Läänemeresoomlaste endanimetused.
Endanimetused põhikeeltes:
Viru Folk

Viru Folk on alates 2008. aastast augustis Käsmus toimuv muusikafestival. 
Viru Folki korraldab MTÜ Viru Folk, festivali peakorraldaja on Peep Veedla. 
Viru Folk on saanud kahel korral (2015 ja 2017) Euroopa Festivalide Liidu kvaliteedimärgise EFFE.
Viru Folgi teemad.
Alates 2013. aastast on Viru folk keskendunud teemafestivalide raames igal aastal ühe piirkonna muusikale ja kultuurile.
Affandi

Affandi Koesoema (1907 Cirebon – 23. mai 1990) oli ekspressionistlik kunstnik, kuulsaim Indoneesia kaasaegne kunstnik. 
Ta maalis otse tuubist. 
Tema enda ehitatud kodumajas Yogyakartas on muuseum tema maalide koguga.
Djurgårdens IF

Djurgårdens Idrottsförening (IF) on Rootsi spordiklubi, mille asutasid Stockholmis Djurgårdenil 12. märtsil 1891 ligikaudu 20 noort. 
Djurgården on Stockholmi spordiseltsidest eri aladel võidetud Rootsi meistri tiitlite arvu poolest edukaim. Kõige rohkem medaleid on Djurgårdens IF-ile toonud poksiklubi, tuntuimad ning suurima toetajatehulgaga on aga jalgpalli- ja jäähokiklubid.
Djurgårdens IF-i alaklubid.
Aastal 1991 muudeti Djurgårdens IF allianssklubiks, kus iga spordiala moodustas oma klubi, mis vastutab nii majandus- kui ka sporditegevuse eest. Kokku on Djurgårdens IF-is 18 aktiivset klubi:
Toetajaid.
Djurgårdens IF-i toetajate hulka kuuluvad teiste seas ka Rootsi kuningas Carl XVI Gustaf, Rootsi peaminister Fredrik Reinfeldt ja rõivaketi H&amp;M omanik Stefan Persson.
Kongo paabulind

Kongo paabulind ("Afropavo congensis") on linnuliik faasanlaste sugukonnast, perekonna "Afropavo" ainus liik. 
Nomenklatuur ja süstemaatika.
Liik kirjeldas alles 1936. aastal James Paul Chapin.
Levik ja arv.
Ta on levinud Kongo nõo põhjaosas Kongo jõgikonna vihmametsades Kongo Demokraatlikus Vabariigis.
Nende arv hinnatakse 3000 ja 15 000 vahele.
Välimus.
Kongo paabulinnu keskmine kehasuurus on väiksem kui sini- ja rohe-paabulinnul. Isased kasvavad 64–70 cm pikkuseks ja nende saba 23–26 cm pikkuseks. Emaste pikkus ulatub 60–63 sentimeetrini, saba on 19,5–22,5 cm pikkune. Kaal on 1135–1154 g.
Isastel kongo paabulindudel on tihe kare valge (osalt must) sulekroon, mis võib olla päris lühike; nende kaelal on sulgedeta piirkonnad, mis on eri isenditel erineva suurusega (sulgedeta kurgupiirkond on punane). Nende täiskasvanusulestik, mille nad omandavad kaheaastaselt, on lillakassinine (pealtiiva kattesuled, rinnasuled, sabasulgede ots), must ja pronksroheline (seljal). Nokk on tinahall, jalaotsad hallid. Kummalgi jalal on pikk kannus.
Emased on roostepruunid, selg ja tiivad on läikivrohelised. Tal on lühike pruun kroon.
Häälitsused.
Enamasti on kuulda duetti, mida korratakse 20–30 korda. Isane toob kuuldavale kõrge "gou", emase vastus on madal "goua". Duetile eelneb tavaliselt vali "rrohoho-oa".
Elupaigad.
Kongo paabulind on pelglik ja looduses nähakse teda vähe. Ta elab tasandikuvihmametsades madalamal kui 1200 m ja väldib piirkondi, mis on inimasustusele ja maanteedele lähemal kui 25 km.
Ta elab mitmesugustes metsades, kuid sageli seostatakse teda veelahkmenõlvadega, kus on õhuke muld, millel kasvab kuiv avatud põõsarindega mets. 
Toitumine.
Ta on omnivoor, tõenäoliselt moodustavad suure osa toidust termiidid. Ta sööb muu hulgas puude vilju, putukaid ja teisi selgrootuid. 
Paljunemine.
Haudeaeg oleneb kohalikust vihmaperioodist. 300 km ekvaatorist lõuna pool nähakse noorlinde jaanuaris ja veebruaris. 
Vangistuses teevad nad pesa, mis on ainult nõgus platvorm, umbes 1,5 m kõrgusele põõsastele või puudele. Tavaliselt munevad nad kaks või kolm, harvem kuni kuus muna, ning hauvad neid 27 või 28 päeva. Tibudel on udusuled, mis on seljal mustad kuni mustjaspruunid, kõhu all kollakasvalged. Tiivad on kaneelpruunid.
Looduskaitse.
Kongo paabulind on ohualdis. Arvatakse, et neid on vähe ning nende arv väheneb küttimise ja munade kogumise ning elupaikade kaotuse tõttu metsaraiumise, kaevanduste ja põllunduse mõjul. Ebasoodsat mõju avaldavad sõda ja pagulased. Asurkond on fragmenteerunud. 
Antwerpeni loomaaed alustas 1962. aastal kongo paabulinnu kasvatamise ja uurimise programmi. Teda kasvatatakse ka teistes loomaaedades. Raskusi valmistab kongo paabulinnu vastuvõtlikkus haigustele. Liiki saab kaitsta Maiko rahvuspargis ja tõenäoliselt Salonga rahvuspargis. Kongo paabulinde elutseb ka Okaapide faunakaitsealal ja Kahuzi-Bienga rahvuspargis.
Guillebert de Lannoy

Guillebert de Lannoy (1386–1462) oli flaami päritolu Burgundia sõjaväelane ja diplomaat, Villervali isand ("sgr. de Villerval")
1403. aastal võttis ta Prantsusmaa vägedes osa Wighti saare ründamisest. 1405–1406 käis ta palverännakul Palestiinas. Sealt naasnult võttis Hispaanias osa võitlusest mauridega ning osales Prantsusmaal armanjakkide ja burgundlaste vahelises võitluses.
Aastail 1413–1414 reisis Lannoy Põhja- ja Ida-Euroopas. Ta külastas Friisimaad, Taanit, Rootsit, Gdańskit ning Preisimaad. Preisimaalt suundus ta läbi Vana-Liivimaa Pihkvasse ja Novgorodi. 
Kodumaale naasis ta läbi Poola, Tšehhi ja Austria.
Burgundia hertsog Jean Kartmatu määras Lannoy sadamalinna Ecluse'i asevalitsejaks. 1419. aastal võttis ta Burgundia esindajana osa Inglise kuninga Henry V ja Prantsusmaa Catherine'i pulmadest.
1421. aastal saadeti ta Palestiinasse uurima võimalusi vabastada Jeruusalemm muslimitest. Esmalt reisis ta läbi Ida-Euroopa Konstantinoopolisse ning sealt edasi Rhodosele, Kreetale, Egiptusesse ja lõpuks Jeruusalemma. Burgundiasse tagasi läks ta läbi Rhodose, Veneetsia ning Saksamaa.
Seejärel käis Lannoy Burgundia saadikuna Šotimaal ja Iirimaal, samuti osales ta 1433. aastal Baseli kirikukogul. 1430. aastal oli ta üks Kuldvillaku ordu asutajaliikmetest. 1435. aastal võttis ta osa Arras' kongressist.
1440. aastatel hakkas Philipp Hea taas hellitama mõtet ristisõjast. Lannoy saadeti Napoli kuninga Alfonso V juurde ja seejärel mereteed mööda edasi Jeruusalemma. Teel peatuti mitmetes paikades, et uurida kuidas suhtuvad kavandatavasse ristisõtta kohalikud valitsejad. Tagasiteel liiguti laevadel läbi Kreeka saarestike ja mööda Dalmaatsia rannikut. Veneetsiast edasi liiguti maad mööda läbi Austria ja Saksamaa tagasi Burgundiasse. 
Lannoy hilisema elu kohta on teada väga vähe.
Autobiograafilises teoses "Voyages et Ambassades" annab ta ülevaate oma elust ja kirjeldab oma reise. Muuhulgas on teoses mainitud ka mitmeid paiku Eestis, mida ta külastas 1413. aastal.
Bill Kristol

William Kristol (sündinud 23. detsembril 1952 New Yorgis) on Ameerika Ühendriikide konservatiivne poliitikaanalüütik ja -kommentaator. 
Ta on poliitikaajakirja The Weekly Standard asutaja ja toimetaja, Fox News Channeli poliitikakommentaator ning endine New York Timesi kolumnist. 
Kristol on seotud mitme mõttekojaga. 1997–2005 oli New Citizenship Projecti esimees, 1997. aastal asutas ta koos Robert Kaganiga Project for the New American Century (PNAC), ta on instituudi Manhattan Institute for Policy Research usaldusnõukogu ja Ethics and Public Policy Centeri poliitikanõunik.
Alates Donald Trumpi kandideerimisest 2016. aasta presidendivalimistel on Kristol olnud üks suurimaid presidendi kriitikuid.
Boris Kaljuveri

Boris Oleg Ernst Kaljuveri (kuni 1935. aastani Boris Oleg Ernst Drachenfels; 19. september 1894 Ufa, Venemaa Keisririik – 7. juuli 1942 Verhižemlag, Nõukogude Liit) oli Eesti sõjaväelane (major, 1935).
Boris Kaljuveri põlvnes vanast Kuramaa Drachenfelsi aadlisuguvõsast.
Ta lõpetas Tallinna Reaalkooli 1914. aastal.
Ta tuli Eesti sõjaväkke Loodearmeest, teenis 2. soomusrongirügemendis Valgas, pärast soomusrongiväeosade ühendamist 1934. aastal Soomusrongirügemendis Tapal.
Robert Kagan

Robert Kagan (sündinud 26. septembril 1958 Ateenas) on Ameerika Ühendriikide ajaloolane ja välispoliitika ekspert.
Isiklikku.
Tema isa on USA ajaloolane (on spetsialiseerunud Vana-Kreeka ajaloole) Donald Kagan, ka vend Frederick Kagan on ajaloolane. Ta on abielus Victoria Nulandiga, neil on kaks last.
Lucas Till

Lucas William Till (sündinud 10. augustil 1990) on Ameerika Ühendriikide näitleja. 
Ta alustas näitlemist aastal 2000, on mänginud nii filmides kui ka telesarjades. Tuntumad neist on "Dr. House" ja "".
Alates 2016. aasta sügisest mängib ta Ameerika telesarja "MacGyver" uusversioonis nimitegelast.
Anna Maria Perez de Taglé

Anna Maria Perez de Taglé (kodanikunimega Anna Maria Francesca Enriquez Perez de Taglé; sündinud 23. detsembril 1990 San Franciscos) on Filipiini päritolu Ameerika Ühendriikide näitleja, modell ja laulja. Tema hüüdnimi on Wengky. 
Teda teatakse rollide järgi seriaalides "Hannah Montana" ja "CakeTV". Filmidest tuntumad on "Rokilaager" ja "Fame".
François Fillon

François Charles Armand Fillon (; sündinud 4. märtsil 1954 Le Mansis) on Prantsusmaa poliitik, Prantsusmaa peaminister 17. maist 2007 kuni 15. maini 2012, erakonna Vabariiklased (varasema nimega Rahvaliikumise Liit) liige. 
2002–2004 oli ta sotsiaalminister Jean-Pierre Raffarini valitsuses ja korraldas pensionireformi. 2004–2005 oli ta haridus- ja teadusminister. 
Prantsusmaa president Nicolas Sarkozy nimetas Filloni valitsuse ametisse 18. mail 2007. Filloni valitsuses oli 15 liiget, lisaks parempoolsetele ka tsentriste ja vasakpoolseid. Välisministriks oli seni sotsialistide hulka kuulunud Bernard Kouchner. Valitsuses oli 3 moslemit, üks neist neeger. 
13. novembril 2010 saatis president Sarkozy Filloni valitsuse laiali. Järgmisel päeval määras ta Filloni uue valitsuse peaministriks.
Filloni peetakse mõõdukalt parempoolseks ja tema tagasihoidlikkust meeldivaks vastukaaluks Sarkozy üliaktiivsele, kohati isegi agressiivsele mainele. 
Seoses François Hollande'i võiduga 2012. aasta presidendivalimistel esitas Filloni valitsus 10. mail 2012 tagasiastumispalve.
Novembris 2012 toimunud Rahvaliikumise Liidu sisevalimistel kandideeris Fillon edutult erakonna esimeheks, kaotades 0,06 protsendiga erakonna parlamendifraktsiooni esimehele Jean-François Copéle. Fillon keeldus oma kaotust valimistel tunnistamast, nõudis kordusvalimiste läbiviimist ja moodustas protestiks 27. novembril koos oma toetajatega uue parlamendifraktsiooni.
27. novembril 2016 valiti Fillon erakonna Vabariiklased eelvalimiste teises voorus erakonna presidendikandidaadiks 2017. aasta presidendivalimistel, edestades teist endist peaministrit Alain Juppéd.
Brandon Hardesty

Brandon Allan Hardesty (sündinud 13. aprillil 1987 USA Marylandi osariigis Baltimore'is) on Ameerika näitleja ja juutuuber.
YouTube.
Ta alustas juutuuberikarjääri sellega, et hakkas YouTube'i postitama enda uuslavastatud stseene tuntud filmidest, kus mängib kõiki rolle ise; samuti etendas seal enda originaalloomingut. Brandoni loomingut on nimetatud "veebikultuuriks selle parimas mõttes".
YouTube'is alustas Hardesty tegevust 2006. aastal kasutajanimega ArtieTSMITW, mis oli lühend sõnadest "Artie: The Storngest Man in the World" (Artie: maailma tugevaim mees). Tema postitustest pälvisid suuremat tähelepanu uuslavastatud stseenid tuntud filmidest, kus ta mängib kõiki rolle ise. Üks tema populaarsemaid videoid on uuslavastus "Full Metal Jacketi" avastseen, kus ta kehastab sadistlikku mereväedrilli instruktorit, keda originaalis mängis legendaarne R. Lee Ermey.
Filmikarjäär.
2008. aastal tegi Hardesty näitlejana filmidebüüdi filmis "Bart Got a Room", kus teiste kõrval mängisid veel William H. Macy, Cheryl Hines ja Alia Shawkat. Märtsis 2009 valiti Brandon nn kuuma piruka seitsmendasse filmi "" peaossa.
Isiklikku.
Hardesty on sündinud Baltimore'is pere noorima lapsena. Hardesty vanemad on teda kirjeldanud kui armsa iseloomuga ja rõõmsameelset, kuid väga introvertset last.
PVL-110

PVL-110 on Eesti Piirivalve endine dessantpraam. Laev on ehitatud 1992. aastal Liepājas Lätis. Eesti Piirivalves sai laev nimeks PVL-110.
2006. aasta lõpus taotles Viimsi vald Prangli Saarte Seltsi soovil Siseministeeriumilt laeva tasuta enda kasutusse. 2007. aastal oli Riigikogu majanduskomisjon laeva tasuta võõrandamisega ka nõus, sest piirivalvel laeva enam vaja polnud ning laeva mootoriressurss oli ammendunud.
Prangli Saarte Seltsil oli plaanis hakata laevaga vedama prügi ja muud kaupa, kuid Viimsi vald ja Prangli Saarte Selts ei jõudnud kokkuleppele laevaga seotud kulude katmises.
2009. aastal pani Viimsi vald laeva 190 000-kroonise alghinnaga müüki, kuid määratud tähtajaks ei laekunud ühtegi pakkumist. Seejärel pani vald laeva müüki 90 000-kroonise alghinnaga.